《题僧法传为沈仲一画听松图》
宋代·陈傅良

古松不知几千年，直干欲上干青天。
樛枝下与人世接，冷风过青万壑喧。
猿惊鹤怪樵牧遁，百鬼愁绝谁傍边。
纷纷海内丝竹耳，何处缥缈来臞仙。
整襟拱听移永日，置琴弗顾僮欹眠。
松风有际意无尽，庄骚不数惟易玄。
嗟乎深山大泽松不乏，斯人往往千载青陈编。
笔端若有夜半力，一日忽在轩楹前。
止斋虚静对立久，晴昊亦为生苍烟。
毕宏韦偃骨已朽，画工一世脂粉便。
北湖居士安得此，奄有二子云山传。
北湖居士云山传，吾对孰与杜老起九原。

作者简介：陈傅良（1137—1203），字君举，号止斋，学者称止斋先生，浙江温州瑞安湗村（今署瑞安市塘下镇罗凤街道）人，南宋著名学者、政治家、思想家、教育家。乾道八年（1172）进士，官至宝谟阁待制、中书舍人兼集英殿修撰，为南宋一代名臣。青年时期执教于家塾，后主讲于茶院寺青南湖塾，学生数百。中进士后授泰州教授，仍在家教书。后任职湖南，公余在岳麓书院讲学，门墙极盛。卒谥文节。 著有《止斋文集》、《周礼说》、《春秋后传》、《左氏章指》等作品。其中，《八面锋》为宋孝宗击节赞叹，御赐书名，流传甚广。